[pic] | EUROOPA KOMISJON |

Brüssel 15.4.2010

KOM(2010)151 lõplik

KOMISJONI SOOVITUS NÕUKOGULE

seoses Euroopa Liidu nimel tehtava ettepanekuga, mis käsitleb püsivate orgaaniliste saasteainete Stockholmi konventsiooni A ja C lisade muutmist

KOMISJONI SOOVITUS NÕUKOGULE

seoses Euroopa Liidu nimel tehtava ettepanekuga, mis käsitleb püsivate orgaaniliste saasteainete Stockholmi konventsiooni A ja C lisade muutmist

A. Seletuskiri

1. Püsivate orgaaniliste saasteainete Stockholmi konventsioon jõustus 17. mail 2004. aastal. Konventsiooni eesmärk on kaitsta inimeste tervist ja keskkonda püsivate orgaaniliste saasteainete eest. Konventsiooniga luuakse ettevaatuspõhimõttele tuginev raamistik käesoleval ajal kahekümne ühe peamise püsiva orgaanilise saasteaine tootmise, kasutamise, impordi ja ekspordi lõpetamiseks, nende turvaliseks käitlemiseks ja kõrvaldamiseks ning teatavate püsivate orgaaniliste saasteainete juhusliku heite kõrvaldamiseks või vähendamiseks.

2. Määrusega (EÜ) nr 850/2004 on Euroopa Liidu õiguses rakendatud kohustused, mis on sätestatud nõukogu otsusega 2006/507/EÜ[1] heaks kiidetud püsivate orgaaniliste saasteainete Stockholmi konventsioonis (edaspidi „konventsioon”) ning nõukogu otsusega 259/2004/EÜ[2] heaks kiidetud piiriülese õhusaaste kauglevi 1979. aasta konventsiooni protokollis püsivate orgaaniliste saasteainete kohta.

3. Konventsiooni artikli 8 lõikes 1 on sätestatud, et konventsiooniosaline võib esitada sekretariaadile ettepaneku kemikaali kandmiseks A, B või C lisasse. Ettepanek peab sisaldama D lisas ette nähtud teavet. Lisade muutmise vastuvõtmisega seotud menetlus on ette nähtud konventsiooni artikliga 22.

4. Kättesaadava teadusliku teabe ja läbivaatamisaruannete ning konventsiooni D lisas sätestatud sõeluuringu kriteeriumide kohaselt ilmnevad heksakloorbutadieenil, pentakloorbenseenil ja klooritud naftaleenidel püsivate orgaaniliste saasteainete omadused.

5. Kõnealuste ainete tootmine, turuleviimine, kasutamine või juhuslik heide on Euroopa Liidus juba lõpetatud või märkimisväärselt vähendatud, kuid ei saa välistada, et muudes riikides neid aineid endiselt toodetakse, kasutatakse või tekitatakse olulisel määral nende juhuslikke heiteid. Kuna nimetatud kemikaalid võivad keskkonnas kaugele levida, ei ole riiklikul ega Euroopa Liidu tasandil võetud meetmed keskkonna ja inimeste tervise kaitse kõrge taseme tagamiseks piisavad ning seetõttu on vaja võtta ulatuslikumad rahvusvahelised meetmed.

6. Nõukogu volitus läbirääkimisteks põhineb Euroopa Liidu toimimise lepingu artikli 218 lõikel 2.

B. SOOVITUS

Eespool osutatust lähtuvalt soovitab komisjon:

nõukogul, pidades silmas püsivate orgaaniliste saasteainete Stockholmi konventsiooni lisadesse võimalike muudatuste tegemise üle läbirääkimiste alustamiseks vajalike menetluste käivitamist, volitada komisjoni esitama konventsiooni täitevsekretariaadile (õigeaegselt, et teemat oleks võimalik arutada orgaaniliste saasteainete hindamise komitee järgmisel istungil 2010. aasta oktoobris) Euroopa Liidu nimel ettepaneku muuta asjaomaseid konventsiooni lisasid A ja/või C lisasse järgmiste ainete lisamisega:

- heksakloorbutadieen (CASi number: 87-68-3),

- pentakloorbenseen (CASi number: 87-86-5),

- klooritud naftaleenid (ühte kuni kaheksat kloori aatomit sisaldavate 75 klooritud naftaleenide rühm).

Komisjon koos liikmesriikidega tagab ettepanekuid toetava asjakohase teabe esitamise püsivate orgaaniliste saasteainete hindamiskomiteele.

Brüssel,

Nõukogu nimel eesistuja

[1] ELT L 209, 31.7.2006, lk 1.

[2] ELT L 81, 19.2.2004, lk 35.